CELEX: 32016R0761
Language: hu
Date: 2016-05-13 00:00:00
Title: A Bizottság (EU) 2016/761 végrehajtási rendelete (2016. május 13.) a 809/2014/EU végrehajtási rendelettől a 2016. évben az egységes kérelem, a támogatási kérelmek és a kifizetési kérelmek benyújtásának határnapja, az egységes kérelem vagy a kifizetési kérelem módosításairól történő értesítés határnapja, valamint az alaptámogatási rendszeren belüli támogatási jogosultságok kiosztása vagy értékének növelése iránti kérelmek benyújtásának határnapja tekintetében való eltérésről

14.5.2016   
            
            
               HU
            
            
               Az Európai Unió Hivatalos Lapja
            
            
               L 126/67
            
         A BIZOTTSÁG (EU) 2016/761 VÉGREHAJTÁSI RENDELETE
   (2016. május 13.)
   a 809/2014/EU végrehajtási rendelettől a 2016. évben az egységes kérelem, a támogatási kérelmek és a kifizetési kérelmek benyújtásának határnapja, az egységes kérelem vagy a kifizetési kérelem módosításairól történő értesítés határnapja, valamint az alaptámogatási rendszeren belüli támogatási jogosultságok kiosztása vagy értékének növelése iránti kérelmek benyújtásának határnapja tekintetében való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 78. cikke első bekezdésének b) pontjára és második bekezdésére,
   mivel:
   
               (1)
            
            
               A 809/2014/EU bizottsági végrehajtási rendelet (2) rendelkezik az egységes kérelem, a támogatási kérelmek és a kifizetési kérelmek benyújtásának határnapjáról, az egységes kérelem vagy a kifizetési kérelem módosításairól való értesítés határnapjáról, valamint – az alaptámogatási rendszer keretében – a támogatási jogosultságok kiosztása vagy értékének növelése iránti kérelmek benyújtásának határnapjáról.
            
         
               (2)
            
            
               A közvetlen kifizetési rendszerek és a vidékfejlesztési intézkedések új keretszabályozásának első évi végrehajtása során felmerült, egyes tagállamokban még mindig fennálló igazgatási jellegű nehézségek, valamint a 2016. igénylési évre vonatkozó kérelmek összeállításának új elemei miatt egyes tagállamokban késik az egységes kérelemmel, a támogatási kérelmekkel és a kifizetési kérelmekkel, illetőleg – az alaptámogatási rendszer keretében – a támogatási jogosultságok kiosztása és az értékük növelése iránti kérelmekkel összefüggő igazgatási feladatok elvégzése. Ezekkel a nehézségekkel a mezőgazdaság egyes ágazataiban tapasztalható súlyos gazdasági helyzet általános összefüggésében kell megbirkózni.
            
         
               (3)
            
            
               Ez a helyzet megnehezítette a kedvezményezettek számára azt, hogy a 809/2014/EU végrehajtási rendelet 13. cikkének (1) bekezdésében és 22. cikkének (1) bekezdésében megjelölt határidőkig benyújtsák az egységes kérelmet, a támogatási kérelmeket és a kifizetési kérelmeket, illetőleg – az alaptámogatási rendszer keretében – a támogatási jogosultságok kiosztása vagy értékének növelése iránti kérelmeket.
            
         
               (4)
            
            
               A kialakult helyzetre való tekintettel annak érdekében, hogy a tagállamok a 2016. évre vonatkozóan az egységes kérelem, a támogatási kérelmek és a kifizetési kérelmek, illetve – az alaptámogatási rendszer keretében – a támogatási jogosultságok kiosztása vagy értékének növelése iránti kérelmek benyújtására a 809/2014/EU végrehajtási rendelet 13. cikkének (1) bekezdésében és 22. cikkének (1) bekezdésében megjelöltnél későbbi határidőket határozhassanak meg, lehetőséget kell biztosítani az említett rendelkezésektől való eltérésre. Tekintettel arra, hogy a 809/2014/EU végrehajtási rendelet 11. cikkének (4) bekezdésében, valamint 15. cikkének (2) és (2a) bekezdésében előírt határidők és időszakok összefüggnek az ugyanazon rendelet 13. cikkének (1) bekezdésében előírt határnappal, hasonló módon biztosítani kell az eltérés lehetőségét az egységes kérelem és a kifizetési kérelmek módosítására vonatkozó, valamint az előzetes ellenőrzésekkel kapcsolatos értesítések esetében is.
            
         
               (5)
            
            
               Mivel az eltérések a 2016. évre vonatkozó egységes kérelemre, támogatási kérelmekre és kifizetési kérelmekre és az ugyanezen évre vonatkozó egységes kérelem vagy kifizetési kérelmek módosításaira, illetve támogatási jogosultságok kiosztása iránti kérelmekre vonatkoznak, e rendeletet a 2016. évre vonatkozó kérelmekre kell alkalmazni.
            
         
               (6)
            
            
               Az e rendeletben előírt intézkedések összhangban vannak a közvetlen kifizetésekkel foglalkozó bizottság és a Vidékfejlesztési Bizottság véleményével,
            
         ELFOGADTA EZT A RENDELETET:
   1. cikk
   A 809/2014/EU végrehajtási rendelet 13. cikke (1) bekezdésének első albekezdésétől eltérve a 2016. évben az egységes kérelem, a támogatási kérelmek és a kifizetési kérelmek benyújtása tekintetében a tagállamok által megszabható legkésőbbi határnap június 15.
   2. cikk
   A 809/2014/EU végrehajtási rendelet 15. cikkének (2) bekezdésétől eltérve abban az esetben, ha az érintett tagállam él az e rendelet 1. és 3. cikkében biztosított eltérés lehetőségével, a 2016. évben az egységes kérelemben vagy a kifizetési kérelmekben a 809/2014/EU végrehajtási rendelet 15. cikkének (1) bekezdésével összhangban megtett módosításokról június 15-ig kell értesíteni az illetékes hatóságot.
   Az e rendelet 1. cikke és az e cikk első bekezdése szerinti eltérés a 809/2014/EU végrehajtási rendelet 11. cikkének (4) bekezdésében és 15. cikkének (2a) bekezdésében az egységes kérelem, a támogatási kérelem vagy a kifizetési kérelem benyújtásának határnapjához viszonyítva meghatározott 26 és 35 naptári nap, valamint a módosításokra vonatkozó értesítések határnapjához viszonyítva meghatározott 10 naptári nap számítására is vonatkozik.
   3. cikk
   A 809/2014/EU végrehajtási rendelet 22. cikkének (1) bekezdésétől eltérve a 2016. évben az alaptámogatási rendszer keretében a támogatási jogosultságok kiosztása, illetve értékének növelése iránti kérelmek benyújtása tekintetében a tagállamok által megszabható legkésőbbi határnap június 15.
   4. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Rendelkezéseit a 2016. évre vonatkozó kérelmekre kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. május 13-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 549. o.
   
   
      (2)  A Bizottság 2014. július 17-i 809/2014/EU végrehajtási rendelete az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).